**Bonyhád Város Önkormányzata**

**30/2017. (XII.15.) önkormányzati rendelete**

**Bonyhád Város Önkormányzat Tervtanácsáról**

Bonyhád Város Önkormányzatának Képviselő-testülete az *Alaptörvény* 32. cikk (2) bekezdésében meghatározott eredeti jogalkotói hatáskörében kapott felhatalmazás alapján, a *Magyarország helyi önkormányzatairól* szóló 2011. évi CLXXXIX. törvény 13.§ (1) bekezdés 1. pontjában, *az épített környezet alakításáról és védelméről* szóló 1997. évi LXXVIII. tv. 62. §-ának (6) bekezdés 4. pontban meghatározott feladatkörében eljárva, a Szervezeti és Működési Szabályzatról szóló 5/2015.(III.27.) önkormányzati rendelet 1. melléklet I.16. pontjában meghatározott feladatkörében eljáró Pénzügyi Ellenőrző és Gazdasági Bizottság véleményének kikérésével Bonyhád Várostelepülésfejlesztési, településrendezési és településképi feladataival összefüggően a településkép védelméről a következőket rendeli el:

**Általános rendelkezések**

1. § (1) Bonyhád Város Önkormányzat (a továbbiakban: Önkormányzat) Képviselő-testület közigazgatási területére kiterjedő illetékességgel helyi építészeti-műszaki tervtanácsot működtetett Bonyhád Város Önkormányzat Tervtanácsa elnevezéssel (a továbbiakban: Tervtanács).

(2) A Tervtanács székhelye: Bonyhádi Közös Önkormányzati Hivatal. Címe: 7150. Bonyhád, Széchenyi tér 12.

(3) A Tervtanács Bonyhád Város közigazgatási területére vonatkozó illetékességgel működik.

**A Tervtanács jogállása**

2. § (1) A Tervtanács szakmai tanácsadó és véleményező testület, amelynek állásfoglalása nem érinti a terv elfogadására, jóváhagyására és engedélyezésére jogosult szervek hatáskörét és döntési jogkörét, továbbá nem helyettesíti a más jogszabályokban előírt egyeztetési és véleményezési kötelezettségeket.

(2) E rendelet 3. §- ában felsorolt tervek készítői (tervező, illetve a tervezéssel megbízott szervezetek vezetői) kötelesek kikérni a Tervtanács szakmai véleményét.

**A véleményezendő tervek köre**

3. § Tervtanácshoz véleményezésre be kell nyújtani a magasabb rendű jogszabály által meghatározott terveken túl az elvi építési keretengedélyezési, az építési és fennmaradási engedélyek iránti kérelmekhez tartozó építészeti-műszaki tervek közül azokat a dokumentációkat, amelyeket a polgármester vagy a főépítész vagy az I. fokú építési hatóság vagy a Képviselő- testület, ill. annak bizottsága, vagy az építtető vagy a tervező a Tervtanács által történő véleményezésre kíván beterjeszteni az építés helyszíne, a funkció jellege, az épület mérete, jelentősége vagy más meghatározó okból.

**A tervtanács szervezete és működése**

4. § (1) A Tervtanács elnökből és 10 tervtanácsi tagból álló testület, akik a tervtanácsi tárgyaláson szavazati joggal rendelkeznek. A Tervtanács elnöke az Önkormányzat főépítésze.

(2) A Tervtanács elnökének akadályoztatása esetén a Tervtanács ülését az elnök által megbízott állandó tag vezeti. Az elnök vagy az általa kijelölt helyettesítő tag feladata a meghozott állásfoglalás kiadmányozása.

(3)A Tervtanács tagjait a Tervtanács elnöke által javasolt, és a szakmai kamara által delegált szakmailag elismert és nagy tapasztalattal rendelkező szakemberek közül az Önkormányzat Polgármestere nevezi ki. A felkérés négy év időtartamra szól és az meghosszabbítható.

(4) A négy évi időtartam letelte előtt is megszűnik az állandó tervtanácsi tagság, ha

a) az állandó tag két egymást követő ülésen igazoltatlanul nem vesz részt,

b) a tagságról az állandó tag lemond,

c) a Tervtanács elnökének javaslatára az Önkormányzat Polgármestere a felkérést visszavonja.

(5) A Tervtanács titkára a Bonyhádi Közös Önkormányzati Hivatal erre kijelölt köztisztviselője, a Tervtanács elnökének javaslatára a Tervtanács működtetője nevez ki. A titkár kinevezése 4 évre szól, amely meghosszabbítható, illetve megszűnik a köztisztviselői jogviszony megszűnésével.

(6) A Tervtanács elnöke az egyes szakkérdések tisztázása, illetve a Tervtanács megalapozottabb vélemény-nyilvánítása érdekében a Tervtanács tagjára vonatkozó szakmai feltételekkel rendelkező személyek közül bírálót kérhet fel.

(7) A Tervtanács a tárgyalandó dokumentáció tartalmától függően az ügyrendjében meghatározott eltérő számban és összetételben, de legalább 4 taggal ülésezik, mely létszám a Tervtanács határozatképességének feltétele.

(8) A Tervtanács működésének részletes szabályait a településrendezési és az építészeti-műszaki tervtanácsokról szóló 252/2006.(XII.7.) Korm. rendelet (a továbbiakban: Korm.r.), valamint e rendelet keretei között megállapított ügyrend tartalmazza.

**A Tervtanács működésének költsége**

**5.§ (1)** A Tervtanács működéséhez szükséges technikai és adminisztrációs feltételek biztosításáról a jegyző – az Önkormányzat Polgármesteri Hivatala útján gondoskodik.

(2) A Tervtanács működési költségeit, a tagok és bírálók tiszteletdíját, illetve szakértői díját az Önkormányzat a tárgyévi költségvetésében biztosítja.

(3) A tagok és szakbírálók tiszteletdíjának, illetve szakértői díjának mértékét az Önkormányzat Polgármestere állapítja meg úgy, hogy a költségvetésben elkülönített keretet ne haladja meg.

**Záró rendelkezések**

6. § (1)Az e rendeletben nem szabályozott kérdésekben a Korm.r. rendelkezéseit kell alkalmazni.

(2) Jelen rendelet 2018. január 1-én lép hatályba.

(3) Jelen rendelet hatályba lépésével egyidejűleg hatályát veszti Bonyhád Város Önkormányzatának 9/2007. (VI. 1.) számú, Bonyhád Város Önkormányzat Tervtanácsának működéséről és működési rendjéről szóló önkormányzati rendelete.

Bonyhád, 2017. december 15.

 Filóné Ferencz Ibolya dr. Puskásné dr. Szeghy Petra

 polgármester jegyző

Kihirdetési záradék:
Jelen rendelet kihirdetésének napja: 2017. december 15.

 dr. Puskásné dr. Szeghy Petra
 jegyző